Beirniadaeth Cystadleuaeth 328: Barddoniaeth Blwyddyn 5 a 6

Beirniad: Anna Gwenllian Samuel

Pleser mawr oedd darllen y 170! o gerddi gan ein beirdd ifanc ac hynod dalentog. Diolch yn fawr i’r holl ysgolion a’u hathrawon am roi’r cyfle i feithrin doniau ein dysgwyr ifanc ac am fuddsoddi’r amser i ddatblygu’r grefft o gyfansoddi barddoniaeth. Diolch i chi rieni am eich cefnogaeth hefyd.

‘**Yr Afon’** oedd testun y gystadleuaeth hon eleni a braf oedd teithio ar hyd sawl afon yng Nghymru megis afon Teifi, Ystwyth, Gwaun, Hafren ,Llwchwr, Tywi, Cleddau, Nyfer a Thryweryn yn ogystal ag afonydd mawrion y byd fel yr Amason a’r Yangtze. Yn ddios, cafwyd cerddi hynod gofiadwy gyda’n beirdd yn creu delweddau hyfryd o fyd natur yn ei holl ogoniant ar amrywiaeth o fesurau – penrhydd,mydr ac odl ac ambell gerdd acrostig fel ‘Afan Tawe’ gan **Tawe** a cherddi trosiadol gyda cherdd **Alaw Cymru** yn sefyll yn y côf. Mae afon yn y gerdd hon yn symboleiddio atgofion y teulu – syniad gwreiddiol sy’n cydio yn y darllenydd yn syth. Hyfryd yw syniad **Llwynbrwydrau** hefyd wrth iddo neu iddi bersonoli’r afon gan gyfeirio at ei hunigrwydd ar ei thaith dros y blynyddoedd cyn canfod y môr! Cododd **Mbappe** fy nghalon gyda’i hiwmor. Trosir yr afon yn lleidr ‘***sy’n dwyn ein peli’*** ond erbyn y pennil olaf cawn ddysgu:

***‘Ond yna un diwrnod***

***Cefais i’r fath syndod***

***Dyna lle roedd ein peli i gyd***

***Wedi cuddio yn y tywod!’***

I’r pegwn arall neges bwysig a llawer mwy difrifol sydd gan **Mefus.** Ceir darluniau cofiadwy o greaduriaid yn byw yn hapus yn eu cynefin yn rhan gynta’r gerdd ond daw’r ergyd yn y pennil olaf wrth sôn am yr hyn a wela nawr sef ‘***hen droli siopa ar wely’r afon’*** yn llygru a difetha’n hafonydd hardd. Yr un neges a geir gan **Poppy** hefyd gan ein hannog ‘***i fyw yn gytûn***’ a pharchu byd natur.

Hyfryd oedd derbyn llawer o gerddi gyda lluniau lliwgar o wahanol olygfeydd o fyd natur yn gefndir iddynt oll. Roedd y casgliad hwn o gerddi yn sicr wedi cyfoethogi’r geiriau gan ddod a’r profiad yn fyw wrth eu darllen – gwych! Dewisodd ambell un greu cerdd ar ffurf siâp afon yn gelfydd iawn - dyma arlunwyr amryddawn y gystadleuaeth – creadigrwydd ar ei orau!

Felly at y cerddi sydd yn disgleirio – y 7 rhyfeddod! Dyma’r cerddi gan wir feirdd y gystadleuaeth hon o ran syniadaeth, gafael ar fesur a’r ddawn i greu delweddau byw sy’n aros yn y côf.

I ddechrau cerdd **Y Ddraig Goch** sydd yn cyflwyno dau ddarlun gwrthgyferbyniol o afon sef:

***‘afon glir,afon lân yn siffrwd yn y gwynt....afon fuan a byrlymus yn giglan yn ddireidus’***

ac yna

***‘afon frwnt,afon frown yn peswch yn y cwm ...afon afiach,yn llawn sothach yn tisian a llusgo symud’***

Mae’r defnydd o’r synhwyrau, ansoddeiriau a’r personoli wir yn creu cerdd bwerus a’r llinell olaf yn crynhoi tristwch sefyllfa nifer o’n hafonydd sef :

‘***afon drist mewn dagrau mawr, yn colli cartref hyfryd’.***

Cerddi mydr ac odl gafaelgar a meistrolgar oedd gan **Bob Junior**, **Seren** a **Rhydaman.** Yn wir cerdd **Bob Junior** sydd yn cyffwrdd y galon wrth ystyried afon Ystwyth yn ffrind iddo. Cawn ddisgrifiad hollol fendigedig o ddiniweidrwydd plentyn yn y trydydd pennill:

***‘Rwy’n edrych mewn i’th lygaid***

***A gweld fy hun mewn drych,***

***Yn eithaf wibli wobli,***

***O hei mae hyn yn wych!!’***

Ond daw’r gorau yn y pennill olaf:

‘***Ond cofia,afon Ystwyth,***

***Wrth chwerthin gyda’r lli,***

***Er bo’ ti wastad yn symud,***

***Ti yna bob tro i mi.’***

Dal ati **Bob Junior**!

Cerdd am yr afon Nyfer sydd gan **Seren** wrth iddi ddisgrifio taith yr afon i’r dim:

***‘Ar fryniau’r Preseli***

***Mae nant fach yn tarddu’***

Ac yna dilynwn ei thaith

***‘Wrth lifo dan bontydd***

***A thrwy byllau llonydd’***

Cyn ei bod yn gweld y môr ac yn syml dywed y bardd,

***‘Pan mae’r Nyfer yn cyrraedd y traeth***

***Mae’n gorffen ei gwaith’***

Yn ddios cynildeb a symylrwydd yw ei chryfder.

Cyn cyrraedd y dair uchaf yn y gystadleuaeth rhaid canmol cerdd **Rhydaman** sydd unwaith eto yn mynd â ni ar daith afon,ond y tro hwn **Rhydaman** yw’r afon Aman yn adrodd yn sionc ei thaith o’r Mynydd Du:

***‘Rwy’n dawnsio ac yn neidio i lawr y dyffryn serth,***

***Yn chwerthin ac yn giglan – rwy’n mynd o nerth i nerth.’***

Dyma fardd naturiol sydd â’r gallu i bersonoli wrth gyfleu symudiad a sŵn yr afon yn berffaith.

Erbyn y pennil olaf defnyddia’r bardd ferfenwau’n effeithiol wrth nesau at ddiwedd ei thaith:

***‘Rwy’n cyflymu,yn tyfu,yn cynhyrfu a byrlymu’***

Ac yna wedi’r holl gyffro cawn newid a theimlad o ryddhâd a llonyddwch:

***‘Ac yna ger Afon Llwchwr,wedi siwrne faith***

***Caf orffwys yn llawen ar ben fy nhaith’***

Rhagorol **Rhydaman**!

A dyma ni bron â chyrraedd pen ein taith drwy gerddi blynyddoedd 5 a 6!

Fe arhoswn gyda’r afon Aman ac yn **drydydd** yn y gystadleuaeth mae cerdd **Sbectol.** Cerdd mydr ac odl synhwyrus sy’n llifo’n naturiol fel yr afon yw hon! Fe glywn yr afon yn ‘***sibrwd***’ a dyna yw ‘y ***sŵn hyfryta’ erioed’.*** Crea’r bardd naws hyfryd llawn hapusrwydd wrth ddisgrifio’r afon yn yr ail bennill a defnyddia ansoddeiriau, berfenwau a rhestru’n fedrus:

‘***Sŵn dŵr yn canu cân,***

***Trwy’r dyffryn ffrwythlon gwyrdd***

***Yn dawnsio ac ymlwybro***

***Dros gerrig,caeau a ffyrdd.’***

Canolbwyntia ar yr hyn a wela yn y pennill nesaf sef:

***‘afon sgleiniog,clir, serennog’***

a’r ansoddeiriau unwaith eto wedi’u dewis yn ddoeth. Wrth symud gyda’r afon fe gawn glywed sgwrs yr afon â’r pysgod a chân y gwynt sydd wir yn dod a’r gerdd yn fyw. Mae hyn hefyd ein paratoi ar gyfer diwedd y gerdd a’r neges dyner. Teimlwn yr anwylder wrth gloi:

***‘O afon annwyl Aman-***

***Rwyt ti’n gwmni ac yn ffrind.’***

Yn wir mae cerdd **Sbectol** yn sbeshal!

Cerdd amserol ac aeddfed sydd gan **Blodyn Tatws** yn ymateb i’r llifogydd erchyll effeithiodd ardal Pontypridd adeg y stormydd diweddar. Egyr drwy ddatgan:

***‘Afon grac yn dinistrio popeth’***

a’i chyffelybu

***‘fel gladiator cryf a phwerus’***

sydd wir yn cyfleu bygythiad a’r ofn greodd y storm ac wrth weld

‘***dŵr drewllyd yn boddi’r cartrefi clyd’’***

Mae’r cytseiniad caled a’r gwrthgyferbyniad o fewn y llinell yn gynnil a thrawiadol.

Ond daw cryfder y gerdd hon yw ei chlo. Dywed y bardd er bod,

***‘Y Taf wedi amsugno ein hatgofion...***

***ond yn methu’n llwyr â dymchwel ysbryd***

***a chyfeillgarwch cadarn Pontypridd’***

Mae hynny’n dweud y cyfan!

Ardderchog **Blodyn Tatws**!

O’r darlleniad cyntaf dyma’r gerdd sydd wedi aros yn y côf. Mae cerdd **Gobaith** yn ein tywys ni yn ol i bentref Capel Celyn ac yn ein hatgoffa o hanes trist boddi’r pentref. Ceir dwy ran i’r gerdd sef ‘***Ddoe***’ ac ‘***Heddiw***’ wrth i’r bardd ddefnyddio afon Tryweryn a Llyn Celyn yn ddolen gyswllt rhwng y gorffennol a’r presennol. Darlun gobeithiol sydd yn cyfleu’r gorffennol ac yna’r gwrthgyferbynaid a’r anobaith ddaw wrth ddisgrifio’r darlun heddiw.

‘***Ddoe***

***Yng Nghapel Celyn,***

***Llifai afon Tryweryn...’***

Cawn ddarlun hudolus o’r afon gyda’i ‘***dŵr disglair’***

a’r gyffelybiaeth sy’n pontio’r hen ffordd Gymreig o fyw

***‘yn ffrwtian a byrlymu fel cawl mewn crochan’***.

Yna ei phersonoli yn

***‘ffrind ffyddlon, llawn bywyd a bwrlwm a gobaith’.***

Hyfryd yw’r darluniau byw o’r pentref

‘***a phlant yn clebran Cymraeg’***

a’r cytseinedd

***‘sn sgwrsio sionc yn y swyddfa bost’– gwych!***

Trawiadol yw’r newid i’r presennol gyda’r bardd yn adleisio agoriad y gerdd ond darlun hollol wahanol sydd mewn gwirionedd:

‘***Heddiw***

***Mae dŵr llwyd***

***Llyn Celyn***

***Yn llonydd fel delw’***

Creodd y bardd naws negyddol ynghyd â’r tawelwch ingol gyda’i ddefnydd o’r negydd a chytseiniad caled

***‘yn ddim ond adfeilion gwag o dan y dŵr dwfn’.***

Bellach mae’r

‘***afon yn elyn pennaf....yn afon o ddagrau’***

Dyma drosiadau dramatig i gyfleu erchylldra’r hyn a ddigwyddodd.

Heb os nac oni bai **Gobaith** yw bardd gorau’r gystadleuaeth ac hyderaf y bydd llawer o obaith a dyfodol i’r bardd hynod disglair hwn.

Llongyfarchiadau gwresog i **Gobaith** sy’n llawn deilwng o’r wobr gyntaf! Diolch am gampwaith o gerdd!

Felly:

1. Gobaith
2. Blodyn Tatws
3. Sbectol